ORDE do 4 de marzo de 2009 pola que se modifican as bases reguladoras para a concesión de axudas para a realización de investimentos relativos á creación, renovación, modernización e innovación tecnolóxica das empresas de manipulación, transformación, conservación, tratamento e comercialización dos produtos da pesca, o marisqueo e a acuicultura, aprobadas pola Orde do 17 de xullo de 2000, e se convoca o devandito procedemento para o exercicio 2009.
CONSELLERÍA DE PESCA E ASUNTOS MARÍTIMOS — III. OUTRAS DISPOSICIÓNS — 11/03/2009

A aplicación das disposicións da Orde do 17 de xullo de 2000 pola que se establecen as bases e condicións e se regula o procedemento de concesión de axudas para a creación, renovación, modernización e innovación tecnolóxica das empresas de manipulación, transformación, conservación, tratamento e comercialización dos produtos da pesca, o marisqueo e a acuicultura (DOG nº 149, do 2 de agosto) modificada polas ordes do 30 de decembro de 2002 (DOG nº 252, do 31 de decembro), do 29 de decembro de 2003 (DOG nº 253, do 31 de decembro), e do 3 de xaneiro de 2006 (DOG nº 7, do 11 de xaneiro), do 6 de agosto de 2007 (DOG nº 155, do 10 de agosto), e do 20 de febreiro de 2008 (DOG nº 40, do 26 de febreiro), establece no seu artigo 4 que nos exercicios sucesivos da vixencia do Programa operativo IFOP 2000-2006 as axudas outorgaranse con cargo ás aplicacións orzamentarias que para esta mesma finalidade se determinen na Lei de orzamentos xerais da comunidade autónoma do ano correspondente.
Aínda que o Programa operativo do instrumento financeiro de orientación da pesca (IFOP) rematou no ano 2006, a data límite de subvencionabilidade dos gastos financiados con estes fondos estendeuse ata o 31 de decembro de 2008, permitindo a asunción de novos compromisos de gasto no ano 2008, coa condición de que o pagamento final das axudas se realizase con anterioridade a aquela data.
O cambio da situación socioeconómica como consecuencia da crise financeira global fai que a Comisión Europea propoña aos estados membros a ampliación do período de elixibilidade dos fondos estruturais e, consecuentemente do IFOP, ata o 30 de xuño de 2009.
Como consecuencia da ampliación do prazo de elixibilidade do IFOP é posible proceder a unha nova convocatoria de axudas. A esta nova convocatoria poderán acceder as grandes empresas xa que o IFOP así o permite.
O remate do período de elixibilidade o 30 de xuño de 2009 fai que os investimentos que poidan ser suxeitos de axuda deban estar rematados e xustificados totalmente antes do 1 de xuño de 2009; en caso contrario, e aínda que o remate e/ou xustificación se producise nunha data posterior, perderíase o dereito á axuda.
Por todo o exposto e no uso das facultades que me foron conferidas,
DISPOÑO:
Artigo 1º.-Convocatoria de axudas.
Convócanse axudas ao abeiro da Orde do 17 de xullo de 2000 pola que se establecen as bases e condicións e se regula o procedemento de concesión de axudas para a creación, renovación, modernización e innovación tecnolóxica das empresas de manipulación, transformación, conservación, tratamento e comercialización dos produtos da pesca, o marisqueo e a acuicultura (DOG nº 149, do 2 de agosto) na súa vixente redacción, para o ano 2009.
Artigo 2º.-Crédito orzamentario.
As axudas outorgaranse con cargo á aplicación 14.03.723A.771.1, en que existe crédito adecuado e suficiente ata un importe máximo de 5.126.632,85 euros; que queda reservado para os efectos desta orde.
Este importe poderá ser ampliado en función das dispoñibilidades orzamentarias sen que iso dea lugar á apertura dun novo prazo de presentación de solicitudes, salvo indicación expresa en contrario na orde que se publique para o efecto.
As solicitudes presentadas que sexan seleccionadas e reúnan todos os requisitos serán resoltas de acordo coas dispoñibilidades orzamentarias existentes.
Artigo 3º.-Beneficiarios.
Poderán acceder a estas axudas aquelas persoas físicas ou xurídicas que sexan titulares de centros produtivos xa existentes localizados na Comunidade Autónoma de Galicia, así como aqueloutras que establezan novos centros produtivos nela dedicados á manipulación, transformación, conservación e tratamento dos produtos da pesca, do marisqueo e da acuicultura, sempre que estean en posesión das necesarias habilitacións administrativas e os investimentos se realicen dentro da comunidade autónoma.
Artigo 4º.-Prazo de presentación de solicitudes.
O prazo de presentación de solicitudes será dun mes, contado a partir do día seguinte ao da publicación desta orde no Diario Oficial de Galicia.
Artigo 5º.-Prazo de xustificación dos investimentos.
Con carácter xeral e agás que a resolución individual da axuda dispoña o contrario, a xustificación do remate dos investimentos e o pagamento dos conceptos correspondentes a eles deberá realizarse como máximo o 1 de xuño de 2009.
Disposicións adicionais
Primeira.-De acordo co establecido no artigo 20.3º da Lei 9/2007, de subvencións de Galicia, a presentación da solicitude de concesión de subvención comportará a autorización ao órgano xestor para solicitar as certificacións que deban emitir a Axencia Estatal de Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, co fin de acreditar que o solicitante está ao día nas obrigas tributarias e coa Seguridade Social e que non ten pendente de pagamento ningunha débeda, por ningún concepto, coa Administración pública da Comunidade Autónoma galega. Non obstante, se por razóns técnicas ou doutra índole estes certificados non puideren ser obtidos polo órgano xestor, poderán serlle requiridos ao interesado.
Segunda.-En todo o non previsto nesta orde observarase o disposto na Lei 30/1992, do 26 de novembro, de réxime xurídico das administracións públicas e do procedemento administrativo común, na Lei 9/2007, do 13 de xuño, de subvencións de Galicia, no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e os preceptos básicos da Lei 38/2003, do 17 de novembro, xeral de subvencións, e do seu regulamento.
Terceira.-En aplicación do establecido no artigo 15 da Lei 9/2007, de subvencións de Galicia, serán obxecto de publicación no Diario Oficial de Galicia as axudas concedidas, expresando a convocatoria, programa e crédito orzamentario a que se imputen, o beneficiario, a cantidade concedida e a finalidade da subvención. Así mesmo, e de conformidade co establecido no artigo 13, punto 4º da Lei 4/2006, do 30 de xuño, de transparencia e boas prácticas na Administración pública galega, a Consellería de Pesca e Asuntos Marítimos publicará na súa páxina web oficial a relación de beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Disposición derradeira
Única.-Esta orde producirá efectos a partir do día seguinte ao da súa publicación no Diario Oficial de Galicia.
Santiago de Compostela, 4 de marzo de 2009.
Carmen Gallego Calvar
Conselleira de Pesca e Asuntos Marítimos